Közösségi gyűjtést kezdeményezett a magyar légiforgalmi szolgáltató egykori gyakornoka

**Kaszás Gábor 2009-ben jelentkezett a HungaroControl Zrt. légiforgalmi irányító képzésére, ahol egy többlépcsős, komoly kiválasztási eljárás során a cég alkalmasnak találta, két évvel később – a képzés vége előtt közvetlenül – képességhiány miatt eltanácsolták és visszakövetelték tőle a képzés díját. Pereskedés után közel 25 millió forint fizetési kötelezettség terheli, amelyet közösségi adománygyűjtéssel próbál összeszedni.**

Kaszás Gábor felvételét egy több hónapon át tartó, négy szakaszból álló felvételi eljárás előzte meg. A jelentkezőknek speciális, irányítójelöltekre kidolgozott számítógépes teszten, orvosi alkalmassági vizsgálaton, pszichológiai vizsgálaton és egy interjún kellett átesniük. Több száz emberből kilenc fiatalt vettek fel 2009-ben, köztük Kaszás Gábort.

A képzés októberben indult el, és csak ekkor, a szerződésből derült ki, hogy a képzés díja 18,8 millió forint, amelyet a cég automatikusan átvállal, cserébe a végzett hallgatóknak minimum öt évig a HungaroControlnál kell dolgozniuk.

Az elméleti oktatás után a szimulátoros képzés Gábor szerint sokszor minősíthetetlen hangnemben, hatásköröket átlépve történt, amelyet szóvá tett, de válaszként csak kioktatást kapott. Ez után az értékelőlapokon rendre hazugságok jelentek meg a teljesítményéről, de ezekbe beleszólása nem volt, azok valótlan tartalommal kerültek a vezetőséghez.

Ezt követően a munkahelyi képzés alatt is negatív kritikákat kapott, mondván, nem látják rajta a fejlődést, amelynek oka szerinte többek között az volt, hogy gyakornoktársaival ellentétben a 12 órás műszakból átlagosan 3 órát – de előfordult, hogy mindössze 45 percet – engedték irányítani és többszöri kérése ellenére sem növelték ezt az időt.

2011 szeptemberében, a kétéves képzés 24. hónapjában derült ki, hogy nem engedik vizsgázni, képzését nem folytatják, mert az oktatók szerint nem tudja kezelni a stresszt munka közben, ezért nem hozza az elvárt szintet, a vizsgán megbukna.

Bár erre korábban bizonyítottan nem volt példa, de a 2010-ben felálló új menedzsment Gábor eltávolítása után a képzés alatt átutalt ösztöndíjat és lakhatási támogatást – közel 2,5 millió forintot – visszakövetelte. A megállapodást Gábor ügyvédi javaslatra nem írta alá, a közös megegyezést azzal a feltétellel fogadta volna el, ha neki nem keletkezik fizetési kötelezettsége, hiszen azért nem fejezte be a képzést, mert azt maga a cég akadályozta meg.

Négy hónappal később, 2012 januárjában tudatták vele, hogy a képzés megszakítása miatt felmondják az egyébként már hónapokkal korábban lejárt szerződését és kötelezik 18,2 millió forint megfizetésére, amelynek nem tett eleget, álláspontja szerint a cégnek kell vállalnia a pénzügyi kockázatot, ha a korábban sikeres, saját kiválasztási eljárása után nyilvánít valakit mégis alkalmatlannak, másrészt szerinte nem történt szerződésszegés, mert a vizsgára a HungaroControl nem engedte el.

Gábor ellen a cég munkaügyi pert indított, amelyben a bíróság több fontos körülményt nem értékelt, többek között egy pszichológus szakvéleményét, ami teljes mértékben ellentmondott a HungaroControl által leírtaknak. Hét év pereskedés után a bíróság mindenben az állami tulajdonú HungaroControlnak adott igazat.

Érdekesség, hogy 2019 novemberéig Kaszás Gábor az egyetlen ember Magyarországon, akitől a HungaroControl a képzés teljes összegét, annak kamatait, per- és ügyvédi költséget, összesen 25 millió forintot követel, pedig nem ő az egyetlen, aki a cég döntése alapján, hasonlóan érdekes körülmények között nem fejezhette be a képzést.

Mivel más választása nincs, most közösségi gyűjtéssel szeretné a 25 millió forintot összegyűjteni.

**„Ezzel a követeléssel és ítélettel tönkretettek és elvették a jövőmet. Életem végéig azért dolgozhatok, hogy visszafizessek egy olyan összeget, amivel azért tartozom, mert egy magyar állami cég szerint nem vagyok alkalmas arra a pályára, amire eredetileg alkalmasnak talált és amire kiválasztott több száz emberből. Nem lehet megtakarításom, tulajdonom, nem lehet saját otthonom, nem lehet életem. Két évet elvett az életemből a képzés. További hét évet tönkretett a pereskedés. És most a jövőmet is elvették.”** – írja Kaszás Gábor a gyűjtés érdekében indított honlapon (http://kaszasgabor.hu), ahol az egész történetet nyilvánosságra hozta.